钦定古今图书集成/明伦汇编/氏族典/第398卷 > 《荣泉李公族谱序》王世贞
## 钦定古今图书集成/明伦汇编/氏族典/第398卷 > 《荣泉李公族谱序》王世贞

语云：“人贵族，岂不章章著确哉？保姓受氏，孰非神明？”
然而贤者以其微显也，不贤者以其显微。夫重黎也
而以官氏，豢龙也而以术氏，沩汭也而以生氏，本微，
以之显者也。田之第五，以徙也；棘之枣，以辟仇也。本
显，以之微者也。李氏之先为黄帝理官，一曰李官。其
后非李而入者，有指树，有赐国籍。繇李而他姓者，有
吹律之京房。柯布条别代于成纪，遂为鼎甲，遂南媲
王、谢，北冠卢、范云。宋氏参知，卜宅阳武明兴居阳武
者讳宣，为凤翔倅，坐事论戍，迁于顺天之大城，至公
仲良始盛。仲良丈夫子六人，其叔公文振最贤，有隐
德不仕。文振丈夫子四人，其叔公芳最贤，少贵，侍中
尚王府山虞泽衡之材，金貂左珰，恩宠鲜二。其慎密
详审，恂恂若讷，日䃅子孟之度；沈照内炳，廉直谨取，
勃鞮吕彊之操；通明左史，洽闻博物，司马子长之似；
为诗和平而敦厚，小雅巷伯之伦。与吴人王某善，问
出其宗谱示曰：“吾先君凤翔之迁，湛于农代，鲜有显
者。”自余出大城，稍稍知有李氏矣。夫谱，家史也。余幸
沐先人之遗，得奉帷幄，割大官食，乃不能名，先所繇
起，余甚愧焉。自余而前者，谱则已略矣；自余而后者，
可继也。某曰：“夫谱原始要后，睦族别生备矣。”余读《李
氏谱》，而知贤者之真能贵族也。公别号荣泉，宗远其
字。伯兄标者，尝丧父，庐于墓三岁，哭泣哀思，有异鸟
白兔之瑞，古所称孝弟力田者也。于法得附书。